钦定古今图书集成/方舆汇编/职方典/第1263卷 > 《禹贡》荆州之域古名酉阳以在酉水之阳也春
## 钦定古今图书集成/方舆汇编/职方典/第1263卷 > 《禹贡》荆州之域古名酉阳以在酉水之阳也春

秋属楚为黔中。秦昭襄王二十七年，击楚，拔黔中，置黔中郡。汉高帝初年，改为武陵郡，又改义陵郡，五年，又改为雒阳郡。东汉建武二十四年，复为武陵郡。三国时，或属吴，或属蜀。汉、晋、宋、齐并为武陵郡。陈分置沅陵郡，治沅陵县。隋开皇中，废郡，置辰州。大业初，复为沅陵郡。唐初，复为辰州，属江南道，寻置都督府。天宝初，改为卢溪郡。乾元初，复为辰州，属江南道。宋属荆湖北路。元升为辰州路。明改为辰州府，隶湖广承宣布政使司。

皇清因之。康熙三年，分隶湖广湖南承宣布政使司。

领州一县六

沅陵县

古以在酉、沅二水间名酉沅本秦黔中郡地。汉为长沙国下隽县地，后置沅陵县，属武陵郡。东汉、三国、晋俱因之。南北朝陈为沅陵郡。隋开皇中，为辰州郡，大业初，复改为沅陵郡。唐武德初，复置州，析沅陵置鲁溪。天宝初，复为沅陵。五代宋、元、明俱因之，属辰州府。

皇清因之，编户五十九里。

泸溪县

古名卢江，本蛮彝地。汉、晋为沅陵地。梁天监中，置卢州。陈改卢州为沅陵郡。隋改郡为辰州，其地属焉。隋末为萧铣所据。唐武德中，以其地置泸溪县，属辰州。宋、元因之。明初，伪汉将周文贵据辰州，甲辰命将率师南略，张彬取辰州，文贵弃城走，辰州平，泸溪属焉。

皇清因之，编户一十二里。

辰谿县

本汉武陵郡辰阳县，梁置南阳郡建昌县，陈省入辰阳。隋改曰辰谿，属邵州。梁初州废，以县属沅陵郡。唐为辰州，而县隶焉。五代宋、元、明俱因之，属辰州府。

皇清因之，编户八里。

溆浦县

本西汉武陵郡义陵县地。东汉省入辰阳县，三国晋、南、北朝俱因之。隋改为辰溪县，属沅陵郡。唐初析辰溪置溆浦县，属辰州。五代宋、元、明俱仍旧属辰州府。

皇清因之，编户三十四里。

沅州

汉属武陵郡，三国晋、宋、齐、梁俱因之。陈为沅陵郡地。隋属辰州。唐置巫州，寻改沅州，又改镡阳郡，后为溆州。宋复为沅州，治泸阳县。元初置沅州路，又降为州，隶辰州路。明改为沅州府，后复为州，省泸阳县入焉。

皇清因之，编户二十七里，领黔阳、麻阳二县。

黔阳县

汉为镡城县地，属武陵郡。东汉、三国、晋俱因之。梁置龙标县。隋属辰州。唐析置朗溪县，属溆州，后废。宋为黔江城。元丰中，并镇江寨升为黔阳县，属沅州。元、明俱仍旧属辰州府。

皇清因之，编户二十里。

麻阳县

本隋沅陵、辰溪二县地。唐武德初，置麻阳县，属辰州。垂拱初，以麻阳及关山洞置锦州，又析置龙门县，寻省。宋析置招谕县。熙宁间，以招谕省入麻阳，隶沅州。元、明俱仍旧属辰州府。

皇清因之，编户七里